Diari Oficial de la Generalitat Valenciana


Sumari del DOGV 8342, del 19-07-2018 (2018/7061)

RESOLUCIÓ de 9 de juliol de 2018, del secretari autonòmic de Justícia, Administració Pública, Reformes Democràtiques i Llibertats Públiques, per la qual es dóna publicitat al Pacte de la Mesa Sectorial de Funció Pública, sobre millora de les condicions de treball del personal fisioterapeuta.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8342

Data del DOGV
:   19-07-2018

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2018/7061


Data del document
:   09-07-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Correcció d'errades

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * empleat de serveis públics
    * funcionari
    * concurs administratiu

RESOLUCIÓ de 9 de juliol de 2018, del secretari autonòmic de Justícia, Administració Pública, Reformes Democràtiques i Llibertats Públiques, per la qual es dóna publicitat al Pacte de la Mesa Sectorial de Funció Pública, sobre millora de les condicions de treball del personal fisioterapeuta. [2018/7061]  
El 3 de juliol de 2018, en l'àmbit de la Mesa Sectorial de Funció Pública, es va signar entre l'Administració de la Generalitat i les organitzacions sindicals allí representades, el Pacte sobre millora de les condicions de treball del personal fisioterapeuta.  
Per la seua banda, en la reunió de la Comissió d'Interpretació, Vigilància i Estudi del II Conveni col·lectiu del personal laboral al servei de l'Administració autonòmica (CIVE), de la mateixa data, es va prendre l'acord d'adhesió al que estableix el referit Pacte de la Mesa Sectorial de Funció Pública, per a la seua aplicació al personal laboral que preste serveis en l'Administració de la Generalitat, en concret el personal no docent d'atenció directa professional de l'alumnat amb necessitats educatives especials en centres escolars públics no universitaris (fisioterapeutes).  
Per tot això, atenent al que estableix l'apartat cinqué de l'esmentat Pacte, que n'ordena la publicació en el Diari Oficial de la Generalitat Valenciana, i de conformitat amb allò que disposa l'article 38.6, del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, resolc:  
  
  
La publicació en el Diari Oficial de la Generalitat Valenciana, del Pacte de la Mesa Sectorial de Funció Pública, sobre millora de les condicions de treball del personal fisioterapeuta, subscrit el 3 de juliol de 2018.  
  
València, 9 de juliol de 2018.- El secretari autonòmic de Justícia, Administració Pública, Reformes Democràtiques i Llibertats Públiques: Ferran Puchades Vila.  
  
  
Pacte de la Mesa Sectorial de Funció Pública sobre millora de les condicions de treball del personal fisioterapeuta  
  
Reunides a València, a tres de juliol de dos mil divuit, en l'àmbit de la Mesa Sectorial de Funció Pública, les representacions de l'Administració de la Generalitat i de les organitzacions sindicals, a l'empara del que s'estableix a l'article 33 i concordants del Reial decret legislatiu 5/2015, de 30 d'octubre, pel que s'aprova el text refós de la Llei de l'Estatut Bàsic de l'Empleat Públic (TREBEP) i a l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana,  
  
Manifesten  
La Llei 10/2010, de 9 de juliol, d'ordenació i gestió de la funció pública valenciana (LOGFVP), remet a la regulació reglamentària determinades matèries que suposen les fonts de la prestació de serveis i l'iter de la vida administrativa del personal funcionari de l'Administració de la Generalitat, com és el personal no docent d'atenció directa professional d'alumnat amb necessitats educatives especials als centres escolars públics no universitaris (fisioterapeutes).  
El Decret 175/2006, de 24 de novembre, del Consell, pel que es regulen les condicions de treball del personal al servei de l'Administració del Consell, constitueix la normativa existent sobre jornada, horari, permisos i vacances del personal al servei de l'Administració de la Generalitat, el Decret 56/2013, de 13 de maig, del Consell, pel que s'estableixen els criteris generals per la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat i el Decret 3/2017, de 13 de gener, del Consell, pel que s'aprova el Reglament de selecció, provisió de llocs de treball i mobilitat del personal de la funció pública valenciana, constitueixen les normes reglamentàries que afecten a tot el personal funcionari de l'Administració de la Generalitat i, per tant, al personal que ens ocupa en el present Pacte.  
  
Les condicions de treball del personal no docent d'atenció directa professional d'alumnat amb necessitats educatives especials als centres escolars públics no universitaris (fisioterapeutes), que es recullen en el present Pacte han estat fruit d'una llarga i complexa negociació duta a terme en la Mesa Tècnica d'Educació depenent de la Mesa Sectorial de Funció Pública, prevista a la disposició addicional primera del Decret 56/2013, de 13 de maig, del Consell, pel que s'estableixen els criteris generals per la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat.  
L'objectiu d'aquesta negociació ha estat fixar, concretar i aclarir qüestions com les funcions i tasques d'aquest personal, la jornada laboral, la formació, les itineràncies, la classificació i adscripció dels llocs de treball, les peculiaritats de la selecció i provisió, així com la creació d'una Comissió Mixta de Mediació, a l'efecte de la qual es publicà la Resolució d'1 de febrer de 2017, de la Direcció General de Funció Pública i la Direcció General de Centres i Personal Docent, per la qual es crea la Comissió Mixta de Mediació en els conflictes relatius a les condicions de treball del personal gestionat per la Direcció General de Funció Pública que presta serveis als centres docents públics no universitaris (DOGV 7987, 24.02.2017).  
S'ha tractat de determinar, entre altres aspectes, l'aplicació del Decret 175/2006, de 24 de novembre, del Consell, pel que es regulen les condicions de treball del personal al servei de l'Administració del Consell que estableix al seu article 11 els requisits i el procediment per l'aprovació de l'horari de treball del personal els serveis del qual no són d'índole burocràtica i es presten als centres docents no universitaris.  
  
S'han concretat les funcions i tasques pròpies del personal fisioterapeuta per l'atenció directa i professional de l'alumnat amb necessitats educatives especials als centres docents públics de la Comunitat Valenciana. Atenent a aquestes funcions s'ha fet necessari establir criteris de distribució de tasques dintre de la jornada laboral que permeten l'atenció de les diverses funcions marcades.  
La negociació tècnica s'ha dut a terme amb la finalitat d'evitar situacions de discrepàncies i conflictes, aconseguir que el servei públic siga prestat de la manera més eficaç i eficient, i que el personal empleat públic realitze la seua activitat en un clima de confort laboral.  
En conseqüència, fruit de les negociacions dutes a terme entre l'Administració i les organitzacions sindicals presents en la Mesa Sectorial de Funció Pública, es signa el present  
  
Pacte  
  
Primer. Àmbit del Pacte  
1. Àmbit personal  
El Pacte serà aplicable al personal funcionari que presta serveis en l'Administració de la Generalitat, en concret al personal no docent d'atenció directa professional d'alumnat amb necessitats educatives especials en centres escolars públics no universitaris (fisioterapeutes), les condicions de treball del qual s'acorden amb els seus representants sindicals en la Mesa Sectorial de Funció Pública.  
2. Àmbit funcional  
El present Pacte es refereix a les matèries que s'especifiquen en el mateix i que han estat objecte de negociació d'acord als articles 37 i 38 del TREBEP i l'article 154 de la LOGFPV.  
3. Àmbit territorial  
L'àmbit territorial està referit a tots i cadascun dels centres i unitats de l'Administració de la Generalitat en què presta serveis el personal inclòs en l'àmbit d'aplicació d'aquest Pacte.  
  
Segon. Període de vigència del Pacte  
El Pacte estarà vigent des de la seua aprovació en la Mesa Sectorial de Funció Pública, sense perjudici del que s'estableix a l'article 38.10 del TREBEP, i en els termes que preveu l'apartat 11, de l'esmentat article 38 del mateix text legal.  
  
Tercer. Objecte del Pacte  
1. Funcions i tasques pel personal fisioterapeuta  
El personal fisioterapeuta atén l'alumnat amb necessitats educatives especials, derivades de trastorns motors, des d'una perspectiva inclusiva i que potència al màxim la seua autonomia personal, rendiment escolar i participació en la vida escolar, realitzant les següents funcions:  
  
1. Dur a terme els objectius terapèutics de la seua programació de fisioteràpia, sobre la base de l'informe mèdic, aplicant les tècniques fisioterapèutiques per a la reeducació i la rehabilitació de les funcions motrius, i/o la compensació de la limitació funcional de l'alumnat.  
2. Avaluar el progrés de l'alumnat i elaborar l'informe final de curs per al centre i les famílies.  
3. Coordinar-se amb tots els professionals i les professionals que intervenen en l'educació de l'alumnat així com participar en les reunions amb les famílies sobre el procés de l'alumnat a qui atén.  
4. Realitzar l'expedient personal de fisioteràpia.  
5. Mantenir al dia l'equipament del servei i proposar les necessitats.  
  
6. Col·laborar dins l'àmbit de les seues competències, en les propostes d'adaptacions d'accés, per a l'alumnat amb discapacitat motriu i assessorar en la sol·licitud de productes de suport.  
7. Atendre de forma ambulatòria les necessitats que sorgisquen en altres centres de la localitat, sempre que aquests centres ho contemplen en la seua programació d'actuacions que estiguen cobertes les necessitats de l'alumnat del centre d'origen, tant en atenció directa com en la resta de funcions que s'han de portar a terme.  
8. Coordinar-se amb l'equip sanitari rehabilitador de la zona, tècnics ortopedistes o ortopèdics i amb altre personal implicat per a la programació de la intervenció amb l'alumnat.  
9. Participar amb l'aportació de propostes en l'elaboració i modificació dels documents organitzatius del centre i en el Consell Escolar, en relació a l'adaptació curricular de l'alumnat en què intervenen.  
  
2. Jornada laboral  
2.1. La jornada del personal es realitzarà calculant-la en còmput anual d'acord amb el que estableix l'article 6 del Decret 175/2006. La distribució horària es realitzarà en dies lectius. En cas d'haver-hi un excés de jornada s'entendrà realitzada, amb caràcter general, en el mes de juliol, és a dir, en període no lectiu.  
Quan l'excés horari afecte a personal funcionari interí per períodes inferiors al curs escolar, aquest excés li serà compensat abans de finalitzar el seu nomenament.  
2.2. En el cas que el còmput anual de la jornada siga inferior a l'establida segons el càlcul de l'article 6 del Decret 175/2006, el personal fisioterapeuta haurà de compensar-la, en la primera quinzena del mes de juliol, sempre que siga possible i sense perjudici de la seua compensació en tot cas, amb la finalitat de realitzar tasques, presencials o no, que, dins de les seues funcions, s'indiquen per la direcció del centre, computant-se així mateix les tasques formatives, organitzatives i de coordinació pròpies del seu lloc de treball.  
Durant el mes de juliol, el personal fisioterapeuta realitzarà tasques presencials o no presencials relacionades amb les seues funcions, així com tasques formatives o d'organització pròpies del seu lloc de treball.  
El personal fisioterapeuta podrà compensar l'assistència a accions formatives dels Plans de Formació de l'Institut Valencià d'Administració Pública, de l'Escola Valenciana d'Estudis de la Salut (EVES) i de la Secretaria Autonòmica d'Educació i Investigació (SAEI) o cursos impartits al propi centre escolar fora de l'horari d'atenció a l'alumnat, formació que computarà com temps efectivament treballat amb caràcter general.  
2.3. El personal fisioterapeuta haurà de complir el còmput anual d'hores establit en la normativa vigent, tenint en compte el que disposa l'article 10 del Decret 175/2006, sense que en cap cas puga excedir del còmput de l'horari anual que estableix de forma general en l'article 6. No obstant això, els dies addicionals de vacances i d'assumptes propis vinculats a l'antiguitat i els dies compensatoris previstos en la normativa vigent, seran descomptats de la jornada anual a realitzar per cada fisioterapeuta.  
3. Criteris informadors per l'elaboració de la distribució de la jornada  
3.1. La distribució de la jornada comprèn el període temporal de l'1 de setembre al 31 de juliol, havent d'emplenar-se segons els models recollits en l'annex I, amb la signatura de la direcció del centre i el rebut del personal fisioterapeuta, fent-se constar, si és el cas, per part de la direcció del centre, el rebuig de la recepció de la notificació.  
3.2. La distribució de la jornada aplicable al treball que exerceix el personal fisioterapeuta es desenvoluparà durant la jornada escolar dels centres educatius públics on presten els seus serveis.  
La jornada que corresponga realitzar al personal, de conformitat amb el que preveu el Decret 175/2006, s'adaptarà a l'horari del centre al qual estiga adscrit i es realitzarà amb caràcter general de dilluns a divendres entre les 8 i les 17 hores, no podent superar les 8 hores diàries ni el còmput anual.  
La jornada de treball serà computada com a jornada continuada en tot cas.  
3.3. L'horari s'adaptarà a les característiques i necessitats de la prestació del servei públic dels centres i llocs de treball, sense perjudici de tot això, hauran de garantir-se, segons s'estableix en l'article 17 del Decret 175/2006:  
- Una pausa diària de 30 minuts de descans del personal, entre les 10.00 i les 12.00 hores, computable com a treball efectiu.  
El personal que finalitze la seua jornada més tard de les 15.30 hores disposarà d'una pausa per a descansar i menjar entre 45 i 60 minuts, d'acord amb la planificació del centre, que es computarà com a jornada efectivament treballada. El temps previst en aquest apartat, es podrà unir a la pausa de 30 minuts en cas d'acord entre el treballador o treballadora i la direcció del centre.  
3.4. En la distribució de la jornada diària es disposarà per cada fisioterapeuta del temps necessari per a realitzar les tasques corresponents al seu lloc de treball, per aquests motius, en la distribució de la jornada es tindran en compte els seguents temps i tasques:  
a) Desenvolupament de les funcions pròpies de l'atenció directa de l'alumnat en l'horari escolar que corresponga, amb un total de 25 hores setmanals.  
b) Elaboració d'informes i documentació referits a l'alumnat i a la gestio pedagògica del centre, coordinacio amb tots els professionals que intervenen en l'atenció de l'alumnat en temps coincident i participació en les reunions amb les famílies sobre el procés i evolucio de l'alumnat atés i la coordinacio amb l'equip sanitari rehabilitador de la zona per a la qual cosa es destinarà dintre de la jornada laboral la resta d'horari disponible, contant com a mínim d'1 hora diària que es podran computar setmanalment. Aquest temps no té caràcter subsidiari pel fet que és fonamental per garantir una intervenció educativa ajustada i de qualitat.  
  
c) El temps necessari, si és el cas, pel desplaçament entre els centres que tinga adscrits.  
3.5. Pel que respecta al procediment a seguir per a la determinació de la distribució de la jornada aplicable al personal que presta serveis en més d'un centre, una vegada conclosa la fase extraordinària de sol·licitud de recursos personals complementaris, la determinació de la distribució de la jornada del personal fisioterapeuta que haja de prestar serveis en distints centres atendrà als següents criteris:  
3.5.1. Una vegada coneguda la necessitat d'atendre a altre alumnat amb necessitats educatives especials en altres centres, després dels informes o dictàmens oportuns emesos de conformitat amb la normativa vigent, el Servei d'Inspecció Educativa de la respectiva direcció territorial proposarà a las direccions dels centres afectats, les hores que el personal fisioterapeuta prestarà servei en cadascun d'ells.  
3.5.2. La concreció de la distribució de la jornada a exercir en cadascun dels centres afectats atendrà a criteris que garantisquen, abans de res, l'adequada atenció a l'alumnat en les seues necessitats específiques i haurà de coordinar-se entre les direccions dels centres.  
3.5.3. El Servei d'Inspecció d'Educació de les direccions territorials, a la vista de les possibles observacions realitzades pels centres, remetrà a la Direcció territorial d'Educació, Investigació, Cultura i Esport corresponent la proposta de distribució de la jornada. La directora o el director atenent als antecedents resoldrà el procedent.  
  
3.5.4. L'esmentada resolució de distribució de la jornada es comunicarà al Servei de Gestió i Determinació de Plantilles de Personal Docent de la Subdirecció General de Personal Docent, que donarà trasllat de la informació esmentada a la Direcció General de Política Educativa.  
  
3.5.5. La Inspecció Educativa comunicarà per escrit a la direcció del centre al qual estiga adscrit el lloc i a aquells amb els que compartisca horari, les hores que ha de prestar-se el servei en cadascun d'ells. La direcció del centre d'adscripció comunicarà per escrit al personal interessat els serveis que ha de prestar en altres centres. El temps dedicat als desplaçaments serà computat com a temps efectivament treballat.  
  
3.5.6. A la distribució definitiva de la jornada que ha de publicar-se en cada centre, se li adjuntarà còpia de la distribució de jornada corresponent al centre o centres amb els quals comparteix horari i de la Resolució de la Direcció Territorial indicada en el punt 3.5.3.  
4. Procediment per a l'aprovació de la distribució de la jornada  
4.1. La direcció de cada centre remetrà a la direcció territorial, en els terminis prèviament establits per cada direcció territorial i que hauran de ser anteriors al 15 de juny, proposta de distribució de la jornada del personal inclòs en l'àmbit d'aplicació d'aquest Pacte, atenent als criteris anteriors i d'acord amb l'annex I.  
4.2. La proposta de distribució de la jornada haurà de ser notificada a tot el personal, a l'efecte de la qual, haurà de signar el rebut de la mateixa.  
4.3. La corresponent direcció territorial analitzarà les propostes i proposarà la modificació de les que considere que no s'ajusten a dret en el termini de 10 dies naturals, a l'efecte de la qual la direcció del centre haurà de remetre nova proposta en el termini de 3 dies naturals.  
4.4. La direcció territorial posarà a disposició de les organitzacions sindicals les propostes remeses pels centres, una vegada esmenades, perquè, en el termini màxim de 15 dies naturals, presenten, si és el cas, al·legacions davant la direcció territorial amb còpia dirigida a l'òrgan de la conselleria competent en matèria d'educació.  
4.5. Quan les organitzacions sindicals no presenten al·legacions es considerarà que són conformes. La direcció territorial remetrà les propostes a la junta de personal, per a ser escoltada abans del 20 de juliol. Amb posterioritat cada direcció territorial aprovarà la distribució de la jornada abans del 31 de juliol, d'acord amb l'annex II.  
4.6. Una vegada aprovada la distribució de la jornada, cada direcció territorial la remetrà als centres i li requerirà a la direcció d'aquests perquè l'expose immediatament i de forma visible, junt amb la resta d'informació que s'indica a l'article 11.2.d del Decret 175/2006.  
4.7. Quan les organitzacions sindicals presenten al·legacions a la distribució de la jornada, es considerarà que són disconformes i la direcció territorial corresponent les remetrà a la Conselleria competent en matèria d'Educació per a la seua anàlisi.  
4.8. Aquesta conselleria, una vegada analitzades les al·legacions esmentades, les elevarà a la Mesa Tècnica prevista en la disposició addicional primera, apartat 2 del Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball i el procediment d'elaboració i d'aprovació de les relacions de llocs de treball de l'Administració de la Generalitat, amb la finalitat d'analitzar les distribucions de la jornada respecte de les quals hagueren discrepàncies, amb l'objecte d'aconseguir solucions consensuades.  
  
4.9. La conselleria amb competències en educació remetrà a la direcció territorial la proposta de la distribució de la jornada, una vegada analitzada en la Mesa Tècnica perquè escoltada la junta de personal corresponent, aprove la distribució de la jornada d'acord amb l'annex II i requerirà a la direcció dels centres perquè l'expose de forma visible, junt amb la resta d'informació que s'indica en l'article 11.2.d del Decret 175/2006.  
4.10. Iniciat el curs escolar al qual corresponga la distribució de jornada aprovada, si en algun centre hi haguera circumstàncies que justificaren el canvi de determinada distribució de jornada, es procedirà a realitzar novament tot el procediment indicat en els apartats anteriors.  
  
5. Formació  
El personal fisioterapeuta té dret a participar en les activitats de formació previstes en el pla de formació del centre.  
L'IVAP inclourà anualment dintre del seu Pla de formació accions formatives dissenyades i dirigides especialment per al personal fisioterapeuta que s'impartiran en període no lectiu. S'impulsaran accions formatives per donar resposta a les necessitats d'actualització de les competències professional d'aquest personal.  
El personal fisioterapeuta podrà participar en les accions formatives organitzades per l'Institut Valencià d'Administració Pública, de l'Escola Valenciana d'Estudis de la Salut (EVES) i de la Secretaria Autonòmica d'Educació i Investigació (SAEI).  
De conformitat amb el que preveu la Instrucció de 15 de juny de 2005 (DOGV 04.7.2005), de la Direcció General d'Administració Autonòmica, sobre anotació en el Registre de Personal de títols, diplomes i idiomes corresponents al personal al servei del Consell de la Generalitat, en el Registre de Personal s'anotaran els cursos de formació i perfeccionament de durada igual o superior a 15 hores que hagen sigut convocats o homologats per qualsevol centre o organisme oficial de formació d'empleats públics.  
6. Classificació i adscripció dels llocs  
Els llocs de treball del personal fisioterapeuta que no estiguen adscrits a Centres d'Educació Especial, s'adscriuran orgànicament als Serveis Psicopedagògics Escolars de Sector (SPES), que es determinen per la conselleria competent en matèria d'educació. Aquesta adscripció permetrà que la majoria de llocs de personal fisioterapeuta adquirisquen caràcter permanent. Els llocs de naturalesa no permanent seran excepcionals i vinculats generalment a projectes pilot.  
  
7. Selecció i provisió  
L'Administració ha inclòs en l'oferta pública d'ocupació de 2017, 20 llocs de torn lliure i 8 de promoció interna, i es compromet a convocar en les ofertes de 2018 i 2019 el màxim nombre de places de personal fisioterapeuta que permeta la legislació vigent amb l'objectiu de reduir la temporalitat en aquest col·lectiu.  
La modificació de la naturalesa no permanent dels llocs a permanent permetrà una major mobilitat voluntària del personal funcionari de carrera tant pel que fa a la provisió definitiva com a la provisió temporal.  
  
8. Comissió mixta de mediació  
Quan el personal considere que els requeriments que se li efectuen per part de la direcció del centre, excedisquen de les previsions contingudes en aquest Pacte, podrà manifestar-ho per escrit davant el Servei de Relacions Sindicals de la Direcció General de Funció Pública o a través de les organitzacions sindicals en la seua representació, sol·licitant la intervenció de la Comissió Mixta de Mediació i aportant la documentació acreditativa, d'acord amb allò que s'ha establit en la resolució conjunta d'1 de febrer de 2017, de la Direcció General de Funció Pública i la Direcció General de Centres i Personal Docent, per la qual es crea la Comissió Mixta de Mediació en els conflictes relatius a les condicions de treball del personal gestionat per la Direcció General de Funció Pública que presta serveis en centres docents públics no universitaris.  
  
  
Quart. Comissió de seguiment  
1. Les conselleries competents en matèria d'Educació i Funció Pública i els sindicats signataris constituiran una comissió paritària de seguiment del Pacte amb la finalitat d'interpretar i vetlar pel compliment d'aquest. En particular, la comissió atendrà els dubtes que de l'aplicació de l'acord es generen.  
2. La comissió es reunirà amb caràcter ordinari, almenys, dues vegades a l'any i amb caràcter extraordinari quan les circumstàncies així ho facen necessari o ho sol·licite algun dels sindicats signataris o l'Administració.  
  
Cinqué. Publicitat del Pacte  
El present Pacte es remetrà, una vegada signat, al Diari Oficial de la Generalitat Valenciana per a la seua publicació.  
  
València, 3 de juliol de 2018  
  
Per la Generalitat,  
El secretari autonòmic de Justícia, Administració Pública, Reformes Democràtiques i Llibertats Públiques i president de la Mesa Sectorial de Funció Pública: Ferran Puchades Vila.  
  
Per les organitzacions sindicals,  
Per UGT-PV: Gonzalo Fernández Martínez.  
Per CSI·F: Julio Tamayo Muñoz.  
Per INTERSINDICAL: Cristina Costart Tafalla.  
Per CCOO-PV: José Cloquell Mascarell.